RAPPORT MILL-KUMMISSJONI Tweġibiet tal-Istati Membri għar-Rapport Annwali tal-2010 tal-Qorti tal-Awdituri /* COM/2012/080 final */





WERREJ 1. Skop tar-Rapport 2 2. Preżentazzjoni tar-rapport u tas-Sejbiet tad-DAS 2010. 2 2.1 Preżentazzjoni tar-rapport tal-Qorti tal-2010. 2 2.2 Id-DAS tal-2010 sejbiet għall-gruppi tal-politika.. 3 3. Titjib magħmul fil-Ġestjoni maqsuma mill-Istati Membri – Dħul u Agrikoltura u Riżorsi Naturali. 4 3.1 Dħul 5 3.2 L-agrikoltura u r-riżorsi naturali 5 4. Titjib li sar mill-Istati Membri f’ġestjoni kondiviża – Koeżjoni, enerġija u trasport.. 7 4.1 Gwida u taħriġ imsaħħha. 7 4.2 Simplifikazzjoni. 9 5. Konklużjoni 10 REPORT FROM THE COMMISSION Tweġibiet tal-Istati Membri għar-Rapport Annwali tal-2010 tal-Qorti tal-Awdituri 1. Skop tar-Rapport Ir-Regolament Finanzjarju applikabbli għall-Baġit Ġenerali tal-Unjoni Ewropea jiddikkjara fl-Artikolu 143(6) li hekk kif il-Qorti tal-Awdituri (il-Qorti) tittrażmetti r-Rapport Annwali, il-Kummissjoni għandha tinforma immedjatament lill-Istati Membri konċernati bid-dettalji ta' dak ir-rapport li huma relatati mal-maniġment tal-fondi li għalih huma responsabbli, taħt ir-regoli applikabbli. L-Istati Membri għandhom iwieġbu lill-Kummissjoni fi żmien 60 ġurnata u l-Kummissjoni għandha tittrażmetti sommarju tat-tweġibiet lill-Qorti tal-Awdituri, il-Parlament Ewropew u l-Kunsill qabel it-28 ta’ Frar[1] tas-sena ta’ wara. Wara l-pubblikazzjoni fl-10 ta’ Novembru 2011 tar-Rapport Annwali tal-Qorti għas-sena baġitarja 2010, il-Kummissjoni informat kif meħtieġ lill-Istati Membri bid-dettalji tar-rapport. Din l-informazzjoni kienet preżentata fil-forma ta’ ittra u tliet kwestjonarji (preżentati bħala annessi) li l-Istati Membri kienu obbligati li jimlew: L-Anness I kien kwestjonarju dwar il-paragrafi fir-rapport li jirreferu għal Stati Membri individwali; L-Anness II kien kwestjonarju dwar is-sejbiet tal-verifika li jirreferu għal kull Stat Membru individwali u l-Anness III kien kwestjonarju dwar sejbiet ġenerali relatati mal-politiki u l-programmi taħt ġestjoni maqsuma. Dan ir-rapport huwa analiżi tat-tweġibiet tal-Istati Membri u huwa akkumpanjat minn Dokument ta' Ħidma tal-Persunal (SWD - Staff Working Document) li jinkludi t-tweġibiet tal-Istati Membri għall-Anness I u l-Anness III. 2. Preżentazzjoni tar-rapport u tas-Sejbiet tad-DAS 2010 2.1 Preżentazzjoni tar-rapport tal-Qorti tal-2010 Fir-rapport tal-2010 tagħha, il-Qorti għamlet aktar tibdil fil-preżentazzjoni. L-ewwelnett, kien hemm modifiki għall-gruppi ta’ politika u għall-kapitoli korrispondenti, u ġie introdott ukoll kapitolu ġdid dwar kwistjonijiet ta’ preżentazzjoni (Kapitolu 8) li jirriflettu l-importanza tal-ekonomija, l-effiċjenza u l-effettività tal-infiq tal-UE. It-tieni nett, il-Qorti kompliet enfasizzat rakkomandazzjonijiet, b’rappurtar fid-dettall dwar is-segwitu tar-rakkomandazzjonijiet preċedenti tagħha għal kull grupp tal-politika. Fl-aħħarnett, ir-riżultati tal-ittestjar tat-tranżazzjonijiet kienu rrappurtati b’aktar ċarezza u r-rati ta' żball stmati għal kull grupp tal-politika, kif ukoll għall-baġit b’mod sħiħ ġew ipprovduti mill-Qorti. Dwar ir-rati ta’ żbalji, fil-metodoloġija tal-verifika għad-DAS tas-sena 2010, il-Qorti tat definizzjoni ċara tat-terminoloġija użata: "L-MLE (l-aktar rata probabbli ta' żbalji) hija l-medja differenzjata tal-perċentwal ta’ rati ta’ żbalji misjuba fil-kampjun. Il-Qorti tistma wkoll, għal darb'oħra bl-użu ta' tekniki standard tal-istatistika, il-firxa li fi ħdanha għandha 95 % fiduċja li tinsab ir-rata ta’ żball għall-popolazzjoni f’kull valutazzjoni speċifika (u għall-infiq kollu kemm hu). Din hija l-firxa bejn il-limitu ta’ żball aktar baxx (LEL) u l-limitu ogħla ta’ żball (UEL)[2]”. It-Tabella 1 hawn taħt tipprovdi dettalji tal-MLE, LEL, u UEL għal kull kapitolu għad-DAS tas-Sena 2010. Sors: Report tal-QEA tal-2010 - Tabella 1.2 Sommarju tas-sejbiet dwar ir-regolarità tat-tranżazzjonijeit p 18 2.2 Id-DAS tal-2010 sejbiet għall-gruppi tal-politika Għad-DAS tas-Sena 2010, il-Qorti sabet li l-kontijiet preżentaw b'mod ġust il-pożizzjoni finanzjarja tal-Unjoni Ewropea, ir-riżultati tal-operazzjonijiet tagħha u tal-likwidità tagħha u li kienu ħielsa minn żbalji materjali. Fir-rigward tad-Dħul (il-Kapitolu 2), il-Qorti nnutat ukoll li t-tranżazzjonijiet kienu ħielsa minn kull żball materjali u s-sistemi ta’ kontroll kienu effettivi. L-impenji fil-gruppi tal-politika kollha wkoll kienu ħielsa minn żbalji materjali[3]. Il-Qorti kkonkludiet li l-pagamenti għall-qasam tal-politika Amministrazzjoni u nfiq ieħor (Kapitolu 7) kienu b’mod ġenerali ħielsa minn żbalji materjali u li s-sistemi kienu effettivi fl-assigurazzjoni tar-regolarità tal-pagamenti. Għar-Riċerka u l-politiki interni (il-Kapitolu 6), kif ukoll għall-Għajnuna esterna, żvilupp u tkabbir (il-Kapitolu 5), il-verifika tal-Qorti ddikjarat li ż-żewġ oqsma ta' politika kienu b’mod ġenerali ħielsa minn żbalji materjali u li s-sistemi ta’ kontroll kienu parzjalment effettivi fl-assigurazzjoni tar-regolarità tal-pagamenti. Madankollu, għall-Kapitolu 6, il-Qorti nnutat li pagamenti interim u finali għall-Programmi Qafas ta’ Riċerka kienu soġġetti għal żbalji materjali. Anke fil-Kapitolu 5, il-pagamenti interim u finali kienu soġġetti għal żbalji materjali[4]. F’Koeżjoni, enerġija u trasport (Kapitolu 4) u Agrikoltura u riżorsi naturali (il-Kapitolu 3), il-Qorti kkonkludiet li l-pagamenti kienu affettwati materjalment minn żbalji, għalkemm fil-każ tal-qasam ta' politika Agrikoltura u riżorsi naturali, il-pagamenti diretti lill-bdiewa koperti mill-IACS[5], kienu ħielsa minn żbalji materjali. Fiż-żewġ oqsma tal-politika, is-sistemi kienu parzjalment effettivi[6]. Globalment, kif jidher hawn taħt fil-grafika tal-Qorti, fl-aħħar ħames snin ix-xejra għall-aktar rata probabbli ta' żbalji għall-baġit b’mod sħiħ hija konsistentement waħda ta’ tnaqqis. Madankollu, għall-2010, il-progress f’numru ta’ oqsma ma kkumpensax għal żieda moderata fil-Koeżjoni, b'hekk irriżultat żieda globali żgħira għall-baġit b’mod sħiħ[7]. Sors: Rapport tal-QEA 2010 – Grafika 1.1 Evoluzzjoni tal-istima tal-Qorti tal-aktar rata probabbli ta' żbalji għall-popolazzjoni tal-pagamenti soġġetta għall-verifika (2006-2010) 3. Titjib magħmul fil-Ġestjoni maqsuma mill-Istati Membri – Dħul u Agrikoltura u Riżorsi Naturali. Kif imsemmi fl-introduzzjoni, minbarra l-ittra, il-Kummissjoni debitament ipprovdiet lil kull Stat Membru bi tliet annessi: L-Anness I kien kwestjonarju dwar il-paragrafi fir-rapport li jirreferu għall-Istati Membri individwali; L-Anness II kien kwestjonarju dwar is-sejbiet tal-verifika li jirreferu għall-Istat Membru individwali u l-Anness III kien kwestjonarju dwar sejbiet ġenerali relatati mal-ġestjoni maqsuma għad-DAS 2010. Għall-Annessi I u II, l-Istati Membri kienu mitluba, fejn meħtieġ, jipprovdu dettalji ta’ azzjonijiet meħuda biex jissewwew l-iżbalji kif ukoll il-perjodu ta’ żmien, il-kontenut u r-riżultati mistennija. Din it-taqsima tar-rapport tipprovdi analiżi tat-tweġibiet mogħtija mill-Istati Membri għall-Anness I u l-Anness II u wkoll mistoqsija nru 1 fl-Anness III li tirreferi għall-qasam tal-politika Agrikoltura u riżorsi naturali (Kapitolu 3). Ġeneralment it-tweġibiet kollha mill-Istati Membri waslu fiż-żmien skedat, u għalkemm il-kwalità varjat konsiderevolment bejn Stat Membru u ieħor, f'xi każijiet it-tweġibiet kienu ta' standard għoli ħafna. Fit-tweġibiet tagħhom din is-sena, b’mod ġenerali, kważi l-Istati Membri kollha ddeskrivew u rrapurtaw dwar inizjattivi għal titjib diġà meħuda jew li se jittieħdu fil-futur. Huma indikaw ukoll l-impenn tagħhom biex jiżguraw ġestjoni finanzjarja soda[8]. L-Istati Membri jagħrfu r-responsabbiltà tagħhom għal titjib fil-ġestjoni tal-fondi tal-UE u kien hemm proposti għal proċedura ta’ rilaxx aktar trasparenti fejn ġie suġġerit, pereżempju, li informazzjoni komprensiva dwar l-aqwa prassi fil-livell tal-Istati Membri tista' tiġi skambjata[9]. 3.1 Dħul Fit-tweġibiet tagħhom għas-sejbiet speċifiċi tal-Qorti fil-qasam tal-politika Dħul (il-Kapitolu 2), l-Istati Membri indikaw li kienu ttieħdu azzjonijiet ta’ rimedju fejn kien meħtieġ. Pereżempju, il-Qorti identifikat ċerti dgħufijiet fil-proċeduri u sistemi li jaffettwaw l-ammonti inklużi fid-dikjarazzjonijiet tal-kontijiet B fi tliet pajjiżi – ir-Renju Unit, l-Italja u l-Olanda[10]. Ir-Renju Unit iddikjara li l-awtoritajiet tiegħu kienu aċċettaw is-sejbiet tal-Qorti u li kull sejba speċifika kienet ġiet indirizzata u l-Qorti ġiet infurmata b’dan. L-awtoritajiet tar-Renju Unit ulterjorament iddikjaraw li huma rrettifikaw il-bilanċ fil-Kont B u stabbilixxew proċeduri ġodda u gwida biex tiġi evitata repetizzjoni ta’ dan[11]. Fir-rigward ta’ riżorsi proprji bbażati fuq il-VAT, skont ir-rapport tal-Qorti: "riżervi li ilhom hemm għadhom jeżistu iżda l-każijiet pendenti qed jiġu solvuti[12]". Mill-31/12/2010 kien hemm 152 riżerva għall-Istati Membri kollha meta mqabbel ma' 167 is-sena ta' qabel. Sbatax-il Stat Membru ġabru fil-qosor f'livelli differenti ta' dettall l-azzjonijiet li huma u l-Kummissjoni kienu qed jieħdu biex jitneħħew ir-riżervi. Tmienja minn dawn l-Istati Membri[13] (Ċipru, il-Finlandja, l-Awstrija, ir-Repubblika Ċeka, il-Polonja, Spanja, il-Litwanja u l-Latvja) innutaw li bħala riżultat tal-attività mwettqa mill-2010, mill-anqas, riżervazzjoni waħda twaqqgħet fir-rigward tal-Istat Membru tagħhom. Id-Danimarka, Malta, il-Polonja, il-Litwanja, l-Italja, il-Greċja, Franza u l-Finlandja ilkoll qed jistennew li jitneħħew aktar riżervi, jew bħala riżultat ta’ spezzjonijiet matul l-2011 jew minn dawk skedati għall-2012. 3.2 L-agrikoltura u r-riżorsi naturali Fil-qasam ta’ politika Agrikoltura u r-riżorsi naturali (il-Kapitolu 3), il-Qorti ssottolineat id-dgħufijiet u s-sejbiet irrappurtati fl-Iskema għall-Identifikazzjoni tal-Artijiet (LPIS)[14] – bażi tad-dejta li fiha ż-żona agrikola kollha (pakketti ta' referenza) tal-Istat Membru tiġi rreġistrata, inkluż l-użu volontarju tar-ritratti tal-art.[15] Fi Spanja (Castilla-La-Mancha u Extremadura) il-Greċja u r-Rumanija l-Qorti osservat każijiet ta' art tal-mergħa permanenti rreġistrata fil-LPIS bħala 100% eliġibbli għalkemm kienet eliġibbli biss parzjalment. Fit-tliet każijiet l-Istati Membri konċernati pprovdew tweġibiet. Spanja rrapurtat li kien hemm bħalissa pjan ta’ azzjoni sabiex itejjeb l-aġġornament LPIS-GIS inkluż metodoloġija ġdida biex tistabbilixxi l-koeffiċjent tal-eliġibilità għal art għall-mergħa[16]. Il-Greċja indikat li kien hemm miżuri fis-seħħ biex jiżguraw li biss art tal-mergħa permanenti tkun eliġibbli għall-ħlasijiet[17]. Bi tweġiba għall-osservazzjonijiet tal-Qorti, ir-Rumanija wieġbet li kienet lestiet pjan ta' azzjoni dwar il-kwalità tal-LPIS. Barra minn hekk, hija stqarret li l-APIA – L-Aġenzija għall-Intervenzjonijiet u l-Pagamenti Agrikoli - issa tiżgura li żoni mhux agrikoli ma jiġux inklużi fiż-żona ta' referenza LPIS u każijiet iżolati identifikati huma r-riżultat ta’ żbalji fl-interpretazzjoni tar-ritratti. Skont l-APIA, "fejn isiru l-ħlasijiet mhux dovuti dawn jiġu rkuprati bl-użu tal-proċedura fis-seħħ[18]". F'ħames Stati Membri – il-Bulgarija, l-Olanda, il-Greċja, ir-Rumanija u Spanja - il-Qorti identifikat ukoll nuqqasijiet speċifiċi fiż-żamma ta' LPIS aġġornat.[19] Erbgħa mill-ħamsa msemmija mill-Qorti rrappurtaw li l-aġġornament tal-bażi tad-dejta kien parti integrali mill-programm tal-manutenzjoni tagħhom, u l-Greċja u r-Rumanija rappurtaw aġġornamenti annwali regolari[20]. Bi tweġiba għal mistoqsija fl-Anness III tal-kwestjonarju dwar inizjattivi meħuda biex itejbu s-sistemi tal-ġestjoni u kontroll għan-nefqa agrikola, notevolment fil-qasam tal-Iżvilupp Rurali, Stati Membri oħra ssottolineaw il-fatt li t-titjib fl-LPIS għadu ta’ prijorità. Minn 22 pajjiż li wieġbu għall-mistoqsija, 13 issottolineaw eżempji konkreti ta’ inizjattivi meħuda għal titjib fl-LPIS. Dawn il-pajjiżi kienu jinkludu l-Irlanda, l-Italja, ir-Renju Unit, il-Portugall, il-Lussemburgu u l-Polonja. Barra titjib fl-LPIS f'diversi Stati Membri, il-maġġoranza tal-Istati Membri wieġbu li ħadu inizjattivi fl-aħħar sena biex itejbu aktar is-sistemi tal-ġestjoni u kontroll għan-nefqa agrikola u biex iżidu l-effettività tal-kontrolli mwettqa, l-aktar fl-Iżvilupp Rurali. Dan it-titjib jinkludi l-iżvilupp u t-tisħiħ ta’ sistemi tal-IT varji f’bosta pajjiżi. Is-Slovenja pereżempju ddikjarat li l-Awtorità ta' Ġestjoni għall-Programm għall-Iżvilupp Rurali tagħha għall-perjodu 2007-2013 fasslet il-proġett pilota “e-PRP” għall-organizzazzjoni elettronika għal miżura 121 – Modernizzazzjoni tal-impriżi agrikoli fl-2010 biex iħaffef u jagħmel aktar effettiva l-ġestjoni tal-applikazzjonijiet. L-applikanti issa jagħmlu inqas żbalji meta jħejju l-applikazzjonijiet tagħhom elettronikament u konsegwentement jittieħed anqas ħin fuq verifiki amministrattivi, li mbagħad inaqqas l-ammont tax-xogħol tal-aġenzija tal-ħlas filwaqt li jiżgura kontrolli effettivi[21]. Il-Latvja wkoll irrapportat titjib fis-sistemi tal-IT, pereżempju ġie stabbilit katalgu tal-prezzijiet fi ħdan is-Sistema ta’ Informazzjoni tal-Programm għall-Iżvilupp Rurali sabiex jgħin biex jitqabblu u jiġu evalwati l-prezzijiet bejn l-applikazzjonijiet għall-proġetti sottomessi[22]. 4. Titjib li sar mill-Istati Membri f’ġestjoni kondiviża – Koeżjoni, enerġija u trasport 4.1 Gwida u taħriġ imsaħħha L-Anness III tal-kwestjonarju kien jinkludi l-aktar mistoqsijiet dwar il-Koeżjoni, l-enerġija u t-trasport (Kapitolu 4) u din is-sottotaqsima tar-rapport tipprovdi analiżi dettaljata tat-tweġibiet tal-Istati Membri għal dawn il-mistoqsijiet. Il-Qorti nnotat fir-rapport tagħha li għall-qasam tal-Politika Koeżjoni, enerġija u trasport, l-Istati Membri setgħu sabu u kkoreġew għall-inqas xi wħud mill-iżbalji (qabel iċ-ċertifikazzjoni tan-nefqa lill-Kummissjoni) għal 58% tat-tranżazzjonijiet milquta minn żball[23]. L-Istati Membri ġew mitluba fl-Anness III biex jikkummentaw dwar din is-sejba. Kważi l-Istati Membri kollha kkummentaw u 63% tal-Istati Membri wieġbu li l-aktar mezz effiċjenti biex jiġu evitati l-irregolaritajiet kien permezz ta’ gwida rinforzata lill-benefiċjarji. Mezzi oħra ta' titjib kienu jinkludu verifiki dokumentarji rinforzati u żieda fil-verifiki fuq il-post. Suġġerimenti oħra offruti mill-Istati Membri kienu jinkludu simplifikazzjoni u kjarifika tar-regoli u r-regolamenti kemm fil-livell nazzjonali kif ukoll f’dak tal-UE (ara taqsima 4.1 dwar Simplifikazzjoni għal analiżi ulterjuri ta' simplifikazzjoni kif proposta mill-Istati Membri). It-tabella hawn taħt tagħti dettalji tan-numru ta’ Stati Membri li rrikkorrew għal għażla partikolari. Xi Stati Membri għażlu aktar minn għażla waħda u kien hemm preferenza maġġoritarja għal kombinazzjoni ta’ (a) gwida rinfurzata għall-benefiċjarji u (b) kontrolli dokumentarji rinfurzati. Q2 - Koeżjoni, Enerġija u Trasport Fil-kapitolu dwar il-Koeżjoni (§ 4.25), il-Qorti tikkunsidra li kien hemm disponibbli biżżejjed informazzjoni għall-awtoritajiet tal-Istat Membru biex isibu u jikkoreġu mill-inqas xi żbalji (qabel iċ-ċertifikazzjoni tan-nefqa lill-Kummissjoni) għal 58% tat-tranżazzjonijiet milquta minn żball. Fl-opinjoni tiegħek, x’jista’jsir biex tittejjeb is-sitwazzjoni? || Nru tal-Istati Membri || % tal-Istati Membri (a) gwida rinforzata għall-benefiċjarji biex jipprevjenu l-irregolaritajiet milli jseħħu || 18 || 67% (b) verifiki dokumentarji kontrollati fuq talbiet imressqa mill-benefiċjarji || 15 || 56% (c) żieda fil-verifiki fil-post dwar operazzjonijiet qabel iċ-ċertifikazzjoni || 11 || 41% (d) suġġerimenti oħra || 7 || 26% Fil-Koeżjoni l-Qorti sabet ukoll li proġetti kompletament ineliġibbli u spejjeż ineliġibbli kienu jammontaw għal 35% u 33% rispettivament tar-rata ta’ żbalji stmati għall-Kapitolu. Barra minn hekk, il-Qorti nnutat ukoll li kien hemm nuqqasijiet serji għar-rispett tar-regoli tal-akkwist tal-UE u dawk nazzjonali u li dawn in-nuqqasijiet kienu jammontaw għal 22% mir-rata ta’ żbalji stmati[24]. L-Istati Membri semmew il-programmi ta’ taħriġ bħala l-aħjar mezz waħdieni biex jiġu indirizzati dawn il-kwistjonijiet ewlenin. Fil-każ ta’ proġetti kompletament ineliġibbli, 78% tal-Istati Membri ddikjaraw li huwa meħtieġ iktar taħriġ għall-persunal fl-awtoritajiet nazzjonali/reġjonali/ta’ ġestjoni u fil-korpi intermedji u 56% minnhom enfasizzaw in-neċessità li jiġi mmirat it-taħriġ. Fit-tweġiba tagħha, l-Irlanda ssottolineat l-importanza tal-kwistjoni billi ddikjarat li l-aktar mod effiċjenti biex wieħed jibbenefika minn dawn il-programmi ta’ taħriġ ikun billi jiġi żgurat li dawn ikunu: "mmirati/mfassla fil-livelli varji tal-ġestjoni u l-kontroll tal-finanzi b’korsijiet ta’ aġġornament regolari[25]". Barraminnhekk, il-Ġermanja ssottolineat l-isfidi tal-kwistjoni tat-taħriġ billi ddikjarat li "biex tkopri fit-taħriġ u gwida l-oqsma kollha fejn huwa possibbli l-ksur jista' joħloq diffikultajiet konsiderevoli[26]". Bl-istess mod għal spejjeż ineliġibbli, maġġoranza tal-Istati Membri (78%) issottolineaw bħala soluzzjoni, gwida u taħriġ fil-livell tal-benefiċjarji. Għall-akkwist pubbliku, numru saħansitra akbar ta’ pajjiżi (81%) għażlu t-taħriġ għall-persunal ta’ awtoritajiet nazzjonali/reġjonali/ta’ ġestjoni u korp intermedji bħala l-aktar mezz effettiv għat-titjib tas-sitwazzjoni. Kemm il-Latvja kif ukoll Franza ddikjaraw li attwalment qed jieħdu inizjattivi biex jikkumplimentaw it-taħriġ diġà pprovdut. Il-Latvja iddikjarat fit-tweġiba tagħha li: "l-istituzzjonijiet involuti fl-amministrazzjoni tal-fondi tal-UE jaħdmu mal-Uffiċċju għall-Akkwisti Pubbliċi (PPB) u t-Teżor tal-Istat sabiex jorganizzaw taħriġ regolari għall-benefiċjarji dwar kwistjonijiet ta’ akkwisti. Mill-2012 ‘il quddiem, verifiki ta’ qabel l-akkwisti, apparti mill-PPB, se jitwettqu mill-istituzzjoni responsabbli/l-istituzzjoni li tikkoopera (RI/CI), biex b’hekk jitnaqqas/jiġi evitat il-ksur fil-qasam tal-akkwist pubbliku[27] ". Franza pproponiet li mill-ewwel trimestru tal-2012 jiġu organizzati programmi ta’ taħriġ b’temi speċifiċi (pereżempju l-eliġibilità u n-nefqa) mill-Ministeru tal-Intern Franċiż. Dawn il-programmi ta’ taħriġ se jkunu disponibbli għall-persunal kemm mill-awtoritajiet ta’ ġestjoni nazzjonali kif ukoll minn dawk reġjonali[28]. Fil-kapitolu dwar il-Koeżjoni l-Qorti issottolineat ukoll diversi nuqqasijiet li sabet fl-Awtoritajiet ta’ Verifika fl-Istati Membri[29]. L-Istati Membri wrew preferenza ċara għal żewġ miżuri ta’ titjib (1) l-użu ta' listi dettaljati ta' kontroll li jkopru r-riskji kollha għar-regolarità tan-nefqa u (2) gwida speċifika mill-Kummissjoni dwar l-ambitu tal-verifiki u d-dettall tal-verifiki li jridu jsiru, kif ukoll ir-rappurtaġġ tas-sejbiet. L-użu tal-metodoloġija standard tal-kampjunar u ristrutturar tat-taħriġ għall-awtoritajiet ta' verifika ġew milqugħa biss minn 7% tal-Istati Membri. Minbarra l-miżuri ssuġġeriti fil-kwestjonarju (l-Anness III) xi kummenti addizzjonali dwar is-suġġett ġew provduti wkoll mill-Istati Membri. Xi Stati Membri esprimew tħassib rigward il-funzjonament tal-awtoritajiet ta' verifika. Pereżempju fit-tweġiba tagħha, il-Ġermanja enfasizzat “kriterji mill-aktar stretti" għall-awtoritajiet tal-verifika, iżda ddikjarat li fl-istess ħin kien hemm xi oqsma ta' inċertezza pereżempju: kampjuni meħuda fuq popolazzjonijiet żgħar. L-awtoritajiet Ġermaniżi kkonkludew li: "il-Kummissjoni għandha b'mod partikolari taħdem fi sħubija (mal-awtoritajiet ta' verifika) u tikkunsidra f'aktar dettall esperjenzi speċifiċi tal-awtoritajiet tal-verifika f'termini ta' prattika u kuntest[30]". L-awtoritajiet Litwani ssottolineaw il-kwistjoni tal-persunal bħala qasam ta’ dgħufija għall-awtoritajiet ta’ verifika tagħhom u ddikjaraw li dak li hu meħtieġ huwa "titjib fil-livell tal-kwalifiki tal-istituzzjoni tal-verifika u applikazzjoni ta' miżuri xierqa biex jiġi żgurat li l-persunal ma jinbidilx spiss[31]". Franza, madankollu, ikkonfermat li m’hemmx kwistjoni ta’ dgħufija fl-Awtoritajiet tal-Verifika tagħha[32]. 4.2 Simplifikazzjoni Dwar is-suġġett ta' simplifikazzjoni, numru sinifikanti ta' Stati Membri diġà introduċew inizjattivi indirizzati lejn is-simplifikar tal-implimentazzjoni tal-programmi tal-UE matul il-perjodu ta' programmar attwali 2007-2013. L-Estonja u l-Portugall it-tnejn għarfu l-importanza tas-simplifikazzjoni fil-kuntest tal-Fond Soċjali Ewropew (l-FSE). L-Estonja ddikjarat li "tnax-il rata differenti għar-rimborż tan-nefqa mill-FSE fuq il-bażi ta' prezzijiet tal-unità standardizzati ġew implimentati fl-Estonja[33]". Il-Portugall innota wkoll li "Is-Sistema ta' Informazzjoni tal-FSE (SIIFSE) kienet strument ewlieni għas-simplifikazzjoni implimentata fil-Portugall f’dan il-perijodu ta’ programmar[34]". Il-parti l-kbira tal-pajjiżi (20 b’kollox) iddikjaraw li l-akbar potenzjal għas-simplifikazzjoni jinsab fir-regoli tal-UE minflok fir-regoli nazzjonali. Madankollu, numru sinifikanti (11 b’kollox) qablu li kien hemm ukoll potenzjal għal simplifikazzjoni tar-regoli nazzjonali ukoll. Barraminnhekk, kif indikat fit-tweġibiet tagħhom u kif jidher mill-grafika segwenti, il-parti l-kbira tal-Istati Membri mill-anqas lesti jagħmlu użu minimu tar-rati fissi u somom f’daqqa. L-isfidi tas-simplifikazzjoni ġew deskritti minn xi Stati Membri fit-tweġibiet tagħhom. Pereżempju, l-Irlanda ddikjarat li: "Parti ewlenija ta’ kwalunkwe simplifikazzjoni għall-amministraturi u l-benefiċjarji hija li dawn jingħataw flessibilità fejn possibbli. Għalhekk, il-proposti kollha tas-simplifikazzjoni tar-regoli tal-Kummissjoni għandhom ikunu b'għażla u mhux obbligatorji. Madankollu, fil-livell tal-Istati Membri huwa meħtieġ bilanċ, minħabba li approċċ iktar flessibbli għal operazzjonijiet speċifiċi jista’ jkun simplifikazzjoni għall-benefiċjarji imma, potenzjalment, mhux simplifikazzjoni għall-amministraturi minħabba li jista’ jkun hemm bżonn aktar riżorsi tal-persunal milli dak meħtieġ bit-twaqqif ta’ regoli nazzjonali ġenerali[35]". 5. Konklużjoni Ir-riżultati tar-Rapport Annwali 2010 tal-Qorti jindikaw b’mod li jqawwi l-qalb li l-aktar rata probabbli ta' żbalji għall-infiq kollu tal-UE hija taħt l-4%. Ir-riżultati huma partikolarment pożittivi għal politiki direttament amministrati mill-Kummissjoni. Oqsma tal-politika bħal Riċerka u politiki interni oħra, Għajnuna Esterna, żvilupp u tkabbir kif ukoll Nefqa amministrattiva u nfiq ieħor jindikaw titjib kontinwu. Fil-qasam tal-politika Agrikoltura u riżorsi naturali, is-sitwazzjoni baqgħet relattivament stabbli b'livell ta' żbalji qrib il-limitu ta’ materjalità ta' 2%. Fil-qasam tal-politika ta’ Koeżjoni, enerġija u trasport, huwa importanti nenfasizzaw li r-rata tal-iżbalji kienet għadha aktar baxxa mir-rati tas-snin DAS 2006-2008. Din hija indikazzjoni li s-sistemi ta’ ġestjoni u kontroll fil-qasam tal-politika, għalkemm għadhom effettivi parzjalment, qed jaħdmu b’mod aktar effiċjenti għall-perjodu ta’ programmar attwali, meta mqabbla mal-perjodu preċedenti. It-tweġibiet tal-Istati Membri għar-rapport jindikaw li hemm xejra kontinwa lejn titjib fil-ġestjoni tal-fondi tal-UE. Huma ssottolineaw għadd ta’ inizjattivi meħuda u ddikjaraw ukoll l-impenn tagħhom għal saħansitra aktar titjib. Is-simplifikazzjoni u t-taħriġ fil-livelli kollha għadu ta’ prijorità għolja. Barra minn hekk, xi Stati Membri taw xi suġġerimenti komplementari fir-rigward tal-iżgurar ta’ ġestjoni effiċjenti tal-fondi tal-UE u proċedura ta’ rilaxx aktar trasparenti. [1] ĠU L 30/12/2006 – Artikolu 143.6 tar-Regolament Finanzjarju [2] L-Anness 1.1, PARTI 2.13 [3] Rapport tal-QEA 2010 1.11 p 17 [4] Rapport tal-QEA 2010 5.35 p 149 u 6.48 p 183 [5] Sistema Integrata ta' Amministrazzjoni u Kontroll [6] Rapport tal-QEA 2010 1.13 p 17 [7] Rapport tal-QEA 2010 1.15-1.16 p 19 [8] SWD Anness III Parti B p 89 [9] SWD Anness III Parti B p 90 [10] SWD p 6 [11] SWD p 6-7 [12] Rapport tal-QEA 2010 2.22 p 49 [13] SWD p 11-21 [14] Il-Kummissjoni tinnota li l-biċċa l-kbira tal-iżbalji kwantifikabbli misjuba mill-Qorti kienu relattivament żgħar f'’termini finanzjarji u prinċipalment jikkonċernaw differenzi żgħar f’kejl ta’ bċejjeċ ta’ art imwettqa mill-Qorti (Rapport tal-QEA 2010 3.19 p. 78) [15] Rapport tal-QEA 2010 3.31 p 83 [16] SWD p 31 [17] SWD p 31-32 [18] SWD p 29 [19] Rapport tal-QEA 2010 3.32 p 84 [20] SWD p 31-32 [21] SWD Anness III p 83-84 [22] SWD Anness III p 71-72 [23] Rapport tal-QEA 2010 Kapitolu 4.25 p 109 [24] Rapport tal-QEA 2010 Kapitolu 4.20, 4.29, 4.26 p 107-109 [25] SWD Anness III p 70-71 [26] SWD Anness III p 65-66 [27] SWD Anness III p 71-72 [28] SWD Anness III p 65 [29] Rapport tal-QEA 4.38 p 115 [30] SWD Anness III p 65-66 [31] SWD Anness III p 76-77 [32] SWD Anness III p 65 [33] SWD Anness III p 64 [34] SWD Anness III p 79-81 [35] SWD Anness III p 70-71